CELEX: C2005/281/30
Language: el
Date: 2005-11-12 00:00:00
Title: Υπόθεση C-365/05 P: Αίτηση αναιρέσεως που υποβλήθηκε στις 28 Σεπτεμβρίου 2005 από την Dorte Schmidt-Brown κατά της αποφάσεως του Πρωτοδικείου των Ευρωπαϊκών Κοινοτήτων (πρώτο τμήμα), της 5ης Ιουλίου 2005, στην υπόθεση T-387/02 Dorte Schmidt-Brown κατά Επιτροπής των Ευρωπαϊκών Κοινοτήτων

12.11.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 281/15
            
         Αίτηση αναιρέσεως που υποβλήθηκε στις 28 Σεπτεμβρίου 2005 από την Dorte Schmidt-Brown κατά της αποφάσεως του Πρωτοδικείου των Ευρωπαϊκών Κοινοτήτων (πρώτο τμήμα), της 5ης Ιουλίου 2005, στην υπόθεση T-387/02 Dorte Schmidt-Brown κατά Επιτροπής των Ευρωπαϊκών Κοινοτήτων
   (Υπόθεση C-365/05 P)
   (2005/C 281/30)
   γλώσσα διαδικασίας: η γαλλική
   Η Dorte Schmidt-Brown, εκπροσωπούμενη από τους δικηγόρους Sébastien Orlandi, Albert Coolen, Jean-Noël Louis και Etienne Marchal, άσκησε ενώπιον του Δικαστηρίου των Ευρωπαϊκών Κοινοτήτων, στις 28 Σεπτεμβρίου 2005, αναίρεση κατά της αποφάσεως του Πρωτοδικείου των Ευρωπαϊκών Κοινοτήτων (πρώτο τμήμα), της 5ης Ιουλίου 2005, στην υπόθεση T-387/02, Dorte Schmidt-Brown κατά Επιτροπής των Ευρωπαϊκών Κοινοτήτων.
   Η αναιρεσείουσα ζητεί από το Δικαστήριο:
   
                
            
            
               Να εξαφανίσει την απόφαση του Πρωτοδικείου (πρώτο τμήμα) της 5ης Ιουλίου 2005 στην υπόθεση T-387/02 (Dorte Schmidt-Brown κατά Επιτροπής των Ευρωπαϊκών Κοινοτήτων), όσον αφορά όλα τα σημεία της·
            
         
                
            
            
               και αποφαινόμενο εκ νέου,
            
         
                
            
            
               να ακυρώσει την απόφαση της Επιτροπής της 26ης Απριλίου 2002, στο μέτρο που με αυτήν το εν λόγω κοινοτικό όργανο αρνήθηκε στην αναιρεσείουσα την οικονομική αρωγή που είχε ζητήσει προκειμένου να καλύψει το σύνολο των σχετικών με την άμυνά της εξόδων στα οποία αναγκάστηκε να υποβληθεί προκειμένου να πετύχει αναγνώριση και αποζημίωση για την ηθική και επαγγελματική βλάβη καθώς και τις υλικές ζημίες που υπέστη εξαιτίας έγγραφης και προφορικής εκ μέρους της Eurogramme Ltd δυσφήμησης.
            
         
                
            
            
               Να καταδικάσει την καθής στα έξοδα τα σχετικά με την πρωτοβάθμια δίκη και την αναίρεση.
            
         Λόγοι αναιρέσεως και κύρια επιχειρήματα:
   Η αναιρεσείουσα διαπιστώνει ότι παρανόμως το Πρωτοδικείο εξέτασε το ζήτημα εάν, υπό τις προκείμενες περιστάσεις, είχε υπάρξει παράβαση των διατάξεων του άρθρου 24 του ΚΥΚ σε βάρος της χωρίς να λάβει υπόψη την από 15 Ιανουαρίου 2002 απόφαση που είχε λάβει ο αντιπρόεδρος της Επιτροπής Neil Kinnock, ύστερα από επανεξέταση της αιτήσεως, για βοήθεια και αρωγή να κάνει, ιδίως, δεκτή την αίτηση αυτή.
   Η απόφαση αυτή της κοινοποιήθηκε με έγγραφα της 16ης και 22ας Μαΐου 2003.
   Κατ' αυτόν τον τρόπο, το Πρωτοδικείο δεν έλαβε υπόψη όλες τις περιστάσεις της περιπτώσεως και, ειδικότερα, τις αποφάσεις που είχε λάβει η Επιτροπή, ύστερα από την αγωγή της ενδιαφερομένης ενώπιον του High Court of Justice (England & Wales) καθώς και τα μέτρα που είχαν ληφθεί από τον αντιπρόεδρο της Επιτροπής Neil Kinnock, ύστερα από εκ μέρους του επανεξέταση του βασίμου της αιτήσεως για αρωγή της αναιρεσείουσας, στις 15 Ιανουαρίου 2002, και τα μέτρα που είχαν ληφθεί από τον Πρόεδρο προς αποκατάσταση της τιμής και της αξιοπρέπειάς της τόσο ενώπιον των συναδέλφων της της Στατιστικής Υπηρεσίας όσο και της επιτροπής ελέγχου των προϋπολογισμών (Cocobu) του Ευρωπαϊκού Κοινοβουλίου.
   Επιπλέον, το Πρωτοδικείο υπέπεσε σε νομική πλάνη περιορίζοντας την εξέτασή του στη δυνατότητα εφαρμογής του άρθρου 24, πρώτο εδάφιο, του ΚΥΚ ενώ όφειλε εν προκειμένω να εξετάσει τη νομιμότητα της προσβαλλομένης αποφάσεως από πλευράς των διατάξεων του άρθρου 24, δεύτερο εδάφιο, του ΚΥΚ.